Saint-Barthélemy (Insel)
Saint-Barthélemy (dütsch Sankt Bartholomäus}, au St. Bart(h)s) isch en Insle in de Chliinen Antille. Si isch sit em Februar 2007 e französischi überseeische Gebietskörperschaft (collectivité d’outre-mer).

Geographii 
Im Nordweste lit die französisch-niiderländischi Insle St. Martin, im Süde St. Kitts und die niiderländischen Insle Sint Eustatius und Saba. Südsüdwest lit Barbuda.

D Insle het e Flechi vo 21 km² und 8.255 Iiwohner (2006), also 393 Iiwohner pro km².
Die höchsti Erhebig isch Morne Vitet im Oste vo dr Insle, mit 286 Meter.
Zu Saint-Barthélemy ghöre usser dr Hauptinsle au divärsi chliineri unbewohnti Näbeninsle, u a. Île Chevreau, Île Coco, Île Fourchue, Île Frégate, La Tortue, Île Le Boulanger, Les Grenadins, Pain de Sucre, Île Pelé, Île Petit-Jean und Île Toc Vers.

Politik 
D Insle bildet en einzigi Gebietskörperschaft mit de Kompetänze von ere Gmeind, eme Departemänt und ere Region. Hauptort isch Gustavia.

Dr politisch Status 
Bis 2007 isch Saint-Barthélemy e Gmeind gsi und het zsämme mit em französische Deil vo dr Nochberinsle Saint-Martin en Arrondissement vom Überseedepartement Guadeloupe, s Arrondissement Saint-Martin-Saint-Barthélemy (au Arrondissement des Îles du Nord, „Arrondissement vo de nördligen Insle“) bildet.

Noch eme Referendum in 2003 het sich Saint-Barthélemy – näbe Saint-Martin – am 22. Februar 2007 vo Guadeloupe drennt und isch e Collectivité d’outre mer worde. D Verwaltig wird aber au in Zuekumft dere von ere französische Kommune entspräche. Au dörfe Nitfranzose, wo us eme EU-Land stamme, zuekümftig bi de Gmeindirootswahlen mitmache. Dr Verdrag vo Lissabon gseht vor, ass Saint-Barthélemy Deil vo dr Europäischen Union blibt. Saint-Barthélemy bhaltet dr Euro as offiziells Zahligsmittel.

Dr Michel Magras duet sit em 1. Oktober 2008 d Insle im französische Senat verdräte und isch dört Mitgliid vo dr UMP-Fraktion.

Weblingg

Fuessnote 

Insle (Karibischs Meer)
Insle (Nordamerika)
Französischs Überseegebiet